I Danmark domineres ERP-markedet af store softwareudbydere som Microsoft, SAP og Visma. Disse udbydere tilbyder omfattende ERP-løsninger, der passer til forskellige virksomhedsbehov, fra små virksomheder til store multinationale selskaber, hvilket gør dem til foretrukne valg for mange danske virksomheder. Særligt Microsoft ERP-software bliver anvendt hos tusinder af danske virksomheder. Her udbyder Microsoft to programmer; Dynamics 365 Business Central (som tidligere hed Dynamics NAV og Navision – flere kalder det BC i dag) og Dynamics 365 Finance & Operations (som tidligere hed Dynamics AX og Axapta – mange kalder det i dag FO). De fleste indenfor ERP-branchen vil sige at SAP er til store koncerner, FO er til store og mellemstore virksomheder, særligt produktionsvirksomheder, og BC er til mellemstore virksomheder, hvor både produktions-, service- og handelsvirksomheder kan anvende programmet. FO og BC minder om hinanden i udseende i brugerfladen, og FO har mere avanceret funktionalitet. Programmet er også dyrere licensmæssigt i forhold til BC. Microsoft har tidligere stået bag softwareprogrammerne XAL og C5, men Microsoft udvikler ikke længere software til disse platforme. Få virksomheder i Danmark anvender stadig programmerne, men har mulighed for at flytte til BC og samtidigt måske spare udgifterne på Microsoft licenser.